贈陶琴師
作者：白玉蟾
朝代：宋

paragraphs: 一雨濯旱秋滴滴，西風吹破蒼苔色。
松壇月冷夜三更，烏鵲無聲露華白。
鼇宮飲散酒盃空，萬籟蕭騷天變黑。
惠然爲我鼓長琴，聲裏胡笳十八拍。
凄凄嗚嗚寒蟬鳴，黯然古澗泉琤琤。
挑攏撚抹緩復急，遠聽近聽如猿聲。
我生飄泊何雲萍，故國關山萬里程。
君將三疊入吾耳，調中話出吾平生。
曲罷空歌舞笙鶴，直欲騰身歸碧落。